Izložu un azartspēļu organizēšanas sektora NILLTPF risku novērtējums
Sektora vispārīgais raksturojums
1. Sektora lielums un izmaiņas pārskata periodā.
Azartspēļu un izložu likums paredz atšķirīgu pieeju izložu un azartspēļu organizēšanai. Valsts mēroga izložu organizēšanas monopols pieder valstij – valsts mēroga izlozes organizē VAS „Latvijas Loto”, kuras 100% kapitāla daļu turētāja ir Finanšu ministrija. Savukārt vietējā mēroga vai vietējā mēroga vienreizējās izlozes var organizēt juridiskās personas, tostarp atsevišķos gadījumos arī biedrības vai reliģiskās organizācijas. LR azartspēles un izlozes drīkst organizēt tikai pēc attiecīgo azartspēļu vai izložu licenču saņemšanas. 
Uz 2025. gada 31. decembri azartspēļu organizēšanas sektorā darbojās 20 licencēti azartspēļu organizētāji. To pārvaldībā ir 173 spēļu zāles, 78 totalizatoru likmju pieņemšanas punkti, 2 kazino, 1 bingo zāle, kā arī 18 organizētājiem piešķirtas interaktīvo azartspēļu organizēšanas licences.
2023. gadā ieņēmumi no azartspēlēm sastādīja 288,633 milj. EUR, 2024. gadā – 299,444 milj. EUR un 2025. gadā sasniedza – 299,579 milj. EUR. Interaktīvo azartspēļu īpatsvars sektorā turpina ieņemt ievērojamu sektora daļu.
	Gads
	Klātienes azartspēles
	Interaktīvās azartspēles

	2023
	53%
	47%

	2024
	49%
	51%

	2025
	43%
	57%



2023. gadā interaktīvo azartspēļu ieņēmumu īpatsvars (%) no kopējiem azartspēļu ieņēmumiem sastādīja 47%, 2024.g. – 51 % un 2025.g. – 57%. Pārskata periodā stabilizējās sektora struktūra, kā rezultātā pieaugot interaktīvo azartspēļu īpatsvaram. Interaktīvas azartspēlēs 2025. gadā veidoja vairāk nekā pusi no kopējiem sektora ieņēmumiem, kas liecina par būtisku attālināto pakalpojumu lomas pieaugumu sektorā. Vienlaikus turpinājās klātienes azartspēļu vietu (spēļu zāļu un totalizatora likmju pieņemšanas punktu) skaita samazināšanās, kas apliecina pakāpenisku sektora pārorientēšanos uz attālinātajiem pakalpojumiem.  
2. Sektora attīstības tendences
Pārskata periodā azartspēļu nozare turpināja virzīties uz digitalizāciju un attālinātu pakalpojumu sniegšanu. Interaktīvo azartspēļu īpatsvars kopējos nozares ieņēmumos pieauga no 47% 2023. gadā līdz 57% 2025. gadā, kas norāda uz stabilu klientu paradumu maiņu un pieaugošu pieprasījumu pēc attālināti pieejamiem pakalpojumiem. Vienlaikus tika novērota tradicionālo azartspēļu organizēšanas vietu skaita samazināšanās, kas liecina par pakāpenisku nozares strukturālu transformāciju.
Digitalizācijas procesi ir veicinājuši tehnoloģisko risinājumu ieviešanu darījumu uzraudzībā un riska pārvaldībā. Interaktīvo azartspēļu organizētāji arvien biežāk izmanto automatizētas uzraudzības sistēmas, kas ļauj identificēt netipiskus klientu uzvedības modeļus, aizdomīgas darījumu ķēdes un iespējamas sankciju riska pazīmes.
Līdz ar interaktīvo azartspēļu īpatsvara pieaugumu būtiska nozīme ir arī nelicencētu interaktīvo azartspēļu vietņu identificēšanai un bloķēšanai. Nelicencētu azartspēļu vietņu pieejamība rada papildu riskus, jo šādās vietnēs klientiem netiek nodrošinātas tādas pašas uzraudzības un kontroles prasības kā licencētu azartspēļu organizētāju gadījumā. Tādēļ nelicencētu vietņu bloķēšana ir nozīmīgs sektora uzraudzības pasākums, kas vienlaikus ierobežo nelegālu azartspēļu pakalpojumu pieejamību un veicina klientu darbības novirzīšanu uz licencētu un uzraudzītu pakalpojumu vidi.
	Gads
	Pieņemtie lēmumi par nelicencēto interaktīvo azartspēļu vietņu bloķēšanu
	Izmaiņas pret iepriekšējo gadu

	2023
	317
	—

	2024
	284
	−10,4%

	2025
	360
	+26,8%



2023. gadā tika pieņemti 317 lēmumi par nelicencēto interaktīvo azartspēļu vietņu bloķēšanu, 2024. gadā – 284 lēmumi, savukārt 2025. gadā – 360 lēmumi. Tādējādi pēc lēmumu skaita samazinājuma 2024. gadā 2025. gadā tika novērots būtisks pieaugums. Kopš 2014. gada 1. augusta līdz 2025. gada beigām kopumā bija pieņemti 3975 lēmumi par nelicencēto interaktīvo azartspēļu vietņu bloķēšanu. Šie dati liecina par sistemātisku nelicencētu azartspēļu pakalpojumu ierobežošanu un uzraudzības nozīmes pieaugumu, ņemot vērā interaktīvo azartspēļu segmenta arvien lielāko īpatsvaru kopējā nozares darbībā.

	Gads
	Reģistrēto interaktīvo spēlētāju skaits periodā[footnoteRef:1] [1:  Balstoties uz organizētāju sniegto informāciju] 


	2023
	328 207

	2024
	319 705

	2025
	256 619



Lai gan jaunu reģistrētu klientu skaits pārskata periodā pakāpeniski samazinājās, sektora ieņēmumi saglabājās stabilā līmenī. Tas liecina, ka klientu skaita samazinājumam nav bijusi būtiska ietekme uz sektora ekonomisko aktivitāti un vidējā klienta spēļu aktivitāte vai veikto darījumu apjoms ir saglabājies salīdzinoši nemainīgs vai pieaudzis.
	Gads
	Ieņēmumi no azartspēlēm, milj. EUR
	Izmaiņas pret iepriekšējo gadu
	Interaktīvo azartspēļu ieņēmumi, milj. EUR
	Izmaiņas pret iepriekšējo gadu

	2023
	288,633
	+9,0%
	136,786
	+10,3%

	2024
	299,444
	+3,7%
	153,911
	+12,5%

	2025
	299,579
	+0,05%
	170,655
	+10,9%



No NILLTPF risku perspektīvas nozares digitalizācija kopumā tiek vērtēta pozitīvi, jo nodrošina augstāku darījumu izsekojamību un efektīvāku kontroles pasākumu piemērošanu.


3. Sektora dalībnieku raksturojums
[bookmark: _Hlk238191941]Visi azartspēļu organizētāji ir licencēti saskaņā ar Azartspēļu un izložu likuma prasībām. Organizēšanas licence tiek izsniegta uz nenoteiktu laiku, taču tā katru gadu ir jāpārreģistrē Izložu un azartspēļu uzraudzības inspekcijā (IAUI), kas nodrošina regulāru atbilstības izvērtēšanu. 
Uz 2025. gada 31. decembri sektorā darbojās 20 licencēti azartspēļu organizētāji. No tiem 6 Organizētāji rīko klātienes azartspēles, savukārt 17 organizē interaktīvās azartspēles. Organizētājs var vienlaikus rīkot gan klātienes, gan interaktīvas azartspēles, tādēļ segmentu darbība daļēji pārklājas.
Uzraugāmo azartspēļu un izložu pakalpojumu sniedzēju skaits
	
	2023. gads
	2024. gads
	2025. gads

	Azartspēļu un izložu organizētāji (skaits) 
	19
	19
	20


Pārskata periodā sektorā kopumā bija nodarbinātas 2682 personas. Klātienes segmentā nodarbināto skaits ir cieši saistīts ar spēļu zāļu un totalizatora punktu skaitu, savukārt interaktīvajā segmentā pakalpojumu sniegšana lielākoties balstās uz centralizētām tehnoloģiskām platformām un automatizētiem uzraudzības risinājumiem. 
4. Sniegto pakalpojumu un klientu raksturojums.
Licencēts azartspēļu organizētājs azartspēles drīkst organizēt tikai licencētās azartspēļu organizēšanas vietās – kazino, spēļu zālēs, bingo zālēs, kā arī totalizatora un derību likmju pieņemšanas vietās, ja ir saņemta attiecīgās azartspēļu organizēšanas vietas licence. Azartspēles var organizēt arī interaktīvā vidē pēc interaktīvo azartspēļu organizēšanas licences saņemšanas.
Interaktīvajās azartspēlēs var piedalīties tikai personas ar Latvijas Republikā piešķirtu personas kodu. Lai piedalītos interaktīvajās azartspēlēs, klientam ir jāreģistrējas azartspēļu organizētāja tīmekļvietnē, kā rezultātā tam tiek izveidots spēlētāja konts. Pirms klientam kļūst pieejams azartspēļu pakalpojums, klienta identitāte tiek pārbaudīta, izmantojot drošus tehnoloģiskos risinājumus, un spēlētāja konta papildināšanai tiek izmantots verificēts maksāšanas līdzeklis.
Klātienes azartspēlēs var piedalīties gan personas ar Latvijas personas kodu, gan ārvalstnieki. Spēļu zālēs, bingo zālēs un totalizatora likmju pieņemšanas vietās, izņemot kazino, līdz 2000 EUR darījumu slieksnim klientu identifikācija netiek veikta, kas rada daļējas anonimitātes elementu. Tomēr, ja klientam ir izsniegta klienta karte (lojalitātes karte), klients pirms kartes izsniegšanas tiek identificēts atbilstoši Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma prasībām. Klātienes azartspēlēs klienti vienā apmeklējuma reizē var veikt darījumus gan skaidrā, gan bezskaidrā naudā. 
Klātienes azartspēlēs klientu profils ir daudzveidīgāks, jo pakalpojumus izmanto arī ārvalstu klienti. Paaugstināta riska klientu grupā var ietilpt personas, kuras:
· regulāri veic liela apmēra iemaksas;
· izmanto vairākus maksāšanas līdzekļus;
· veic savstarpēji saistītus darījumus neilgos laika periodos;
· ir saistītas ar paaugstināta riska jurisdikcijām.
Šādu klientu darbībām organizētāji piemēro padziļinātu klientu izpēti, kā arī pastiprinātu darījumu monitoringu.
Azartspēļu nozare Latvijā tiek vērtēta kā ekonomiski nozīmīgs nefinanšu sektors ar vidēji augstu NILLTPF riska pakāpi, kas saistīta ar pakalpojumu specifiku un darījumu raksturu, taču vienlaikus sektoru raksturo regulāras kontroles aktivitātes un pieaugoša organizētāju spēja identificēt un pārvaldīt NILLTPF riskus.
5. Normatīvais regulējums un izmaiņas.
Azartspēļu un izložu organizēšanas nozari regulē Azartspēļu un izložu likums, kas nosaka azartspēļu organizēšanas kārtību, licencēšanas nosacījumus un uzraudzības mehānismus. Nozare vienlaikus ir pakļauta arī Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma prasībām, kā arī citiem normatīvajiem aktiem un starptautiskajiem standartiem, kas regulē NILLTPF novēršanas jomu. 
6. NILLTPF risku kontroles sistēmas sektorā
Izložu un azartspēļu organizēšanas sektorā NILLTPF risku pārvaldībai būtiska nozīme ir organizētāju izveidotajām iekšējās kontroles sistēmām un to spējai savlaicīgi identificēt klientu un darījumu riska pazīmes. Ņemot vērā azartspēļu pakalpojumu specifiku, kontroles pasākumi tiek piemēroti atbilstoši klientu darbības veidam, izmantotajiem pakalpojumiem, darījumu apjomam un citiem riska faktoriem.

Būtisks kontroles elements ir klienta identificēšana un klienta izpēte. Interaktīvo azartspēļu vidē klienta identitātes pārbaude tiek veikta pirms azartspēļu pakalpojuma izmantošanas, savukārt spēlētāja konta papildināšanai tiek izmantots verificēts maksāšanas līdzeklis. Šāds organizēšanas modelis samazina anonimitātes iespējas un nodrošina iespēju sasaistīt klienta darbības ar konkrētu personu.

Klātienes azartspēļu segmentā klienti var izmantot skaidru naudu un līdz noteiktam darījumu slieksnim pastāv daļējs anonimitātes elements. Vienlaikus klienta identifikācija tiek nodrošināta gadījumos, kad tiek sasniegts normatīvajos aktos noteiktais slieksnis vai klientam tiek izsniegta klienta karte. Klienta kartes izmantošana ļauj organizētājam sasaistīt klienta veiktos darījumus ar konkrētu personu un veidot pilnīgāku priekšstatu par klienta darbību.

NILLTPF risku pārvaldībā būtiska nozīme ir darījumu uzraudzībai. Organizētāji analizē klientu veiktos darījumus, to regularitāti, apmēru un savstarpējo saistību, īpašu uzmanību pievēršot darbībām, kas neatbilst klienta ierastajam darbības profilam. Kontroles sistēmas būtiska sastāvdaļa ir arī darbinieku zināšanas un regulāra apmācība. Azartspēļu organizētāji turpina veikt darbinieku apmācības un pārbauda apgūto zināšanu līmeni. Tas ir īpaši nozīmīgi klātienes azartspēļu organizēšanas vietās, kur darbinieks var būt pirmais kontroles sistēmas elements, kas pamana klienta neparastu uzvedību vai aizdomīgu darījumu.
Sektora ievainojamība
7. Uzraudzības pasākumi un konstatētie pārkāpumi.
IAUI piemēro dažādus NILLTPF novēršanas pārbaudes veidus - gan klātienes, gan neklātienes, lai maksimāli efektīvi ar pieejamajiem cilvēkresursiem un tehnisko nodrošinājumu veiktu uzraudzību. NILLTPF novēršanas klātienes pārbaudes tiek veiktas klātienes azartspēļu vai izložu organizēšanas vietās – spēļu zālēs, kazino, totalizatora un likmju pieņemšanas vietās, bingo zālēs, izložu biļešu pārdošanas punktos, azartspēļu vai  izložu organizētāja birojā. NILLTPF novēršanas neklātienes pārbaudēs tiek pārbaudīti azartspēļu un izložu organizētāja dokumentācija vai informācija, kas nodrošina NILLTPF novēršanas likuma prasību izpildi un to piemērošanu, vai interaktīvo azartspēļu vai izložu organizētāja interaktīvo azartspēļu vai izložu organizēšanas sistēmu. Papildus tam, IAUI amatpersonas piedalās visās ar kazino darbību saistītās inkasācijas procedūrās attālināti, izmantojot speciālās grāmatvedības uzskaites sistēmas un videonovērošanas ierakstus. 
IAUI īsteno riskos balstītu uzraudzības pieeju, regulāri izvērtējot katra organizētāja riska profilu un pielāgojot pārbaužu biežumu atbilstoši identificētajiem riskiem. Sektora ievainojamību ietekmē skaidras naudas izmantošana klātienes azartspēlēs, daļēja anonimitāte spēļu zālēs līdz identifikācijas sliekšņa sasniegšanai, kā arī iespēja izmantot azartspēļu pakalpojumus kā līdzekļu pārvietošanas vai uzkrāšanas mehānismu. Vienlaikus šos riskus būtiski mazina klientu identifikācijas prasības, darījumu monitorings, azartspēļu vietu videonovērošana un centralizēto uzraudzības sistēmu izmantošana.
Pārskata periodā IAUI veica gan klātienes, gan neklātienes uzraudzības pārbaudes, izvērtējot azartspēļu un izložu organizētāju atbilstību normatīvo aktu prasībām. Pārbaužu ietvaros tika analizētas organizētāju iekšējās kontroles sistēmas, klientu izpētes pasākumi, darījumu uzraudzība un citu normatīvajos aktos noteikto pienākumu izpilde.
	Gads
	Klātienes pārbaudes (skaits)
	% no kopējā
	Neklātienes pārbaudes (skaits)
	% no kopējā
	Kopā

	2023
	21
	52,5%
	19
	47,5%
	40

	2024
	11
	50,0%
	11
	50,0%
	22

	2025
	12
	30,8%
	27
	69,2%
	39

	Kopā
	44
	43,6%
	57
	56,4%
	101



Lai gan visā pārskata periodā tika īstenota riskos balstīta uzraudzība, 2025. gadā pieauga neklātienes pārbaužu īpatsvars. Pārskata periodā netika identificēti pārkāpumi, par kuriem būtu piemērojama azartspēļu un izložu organizēšanas licences apturēšana vai anulēšana. IAUI ir pieņēmusi 14 lēmumus par NILLTPF novēršanas likuma normu pārkāpumiem, kā rezultātā, izteica 6 brīdinājumus un 8 gadījumos piemēroja soda naudu, kopsummā par          75 008,45 EUR.
8. Spēja identificēt aizdomīgus darījumus.
[bookmark: _Hlk237860644]Novērtēšanas periodā ziņojumu par aizdomīgiem darījumiem skaitam ir novērojama pieauguma tendence, kas liecina ne tikai par paaugstinātu darbinieku izpratni par NILLTPF riskiem, bet arī par uzlabotu iekšējās kontroles sistēmu efektivitāti, t.i. 2023.g. – 49 ziņojumi, 2024.g. – 139 ziņojumi un 2025.g. – 147 ziņojumi. Pārskata periodā tika novērota  klātienes azartspēļu vietu - spēļu zāļu darbinieku zināšanu uzlabojums aizdomīgu darījumu atklāšanas procesā. Azartspēļu organizētāju darbinieku, kas tieši saistīti ar klientu apkalpošanu, spēja identificēt aizdomīgu darījumus ir uzlabojusies. Aizdomīgu darījumu atklāšana neklātienes azartspēļu organizētājiem notiek rezultatīvāk, jo tie izmanto tehnoloģijas, darījumu pēctecības izsekojamībai. 


	Gads
	Ziņojumu skaits
	Izmaiņas pret iepriekšējo gadu

	2023
	49
	-

	2024
	139
	+90 (+183,7%)

	2025
	147
	+8 (+5,8%)



Tāpat pieauguma tendence vērojama arī izložu un azartspēļu organizatoru sniegto sliekšņa deklarāciju skaitā, t.i. 2023.g. – 39 083 deklarācijas, 2024.g. – 42 438 deklarācijas un 2025.g. – 47 019 deklarācijas.
	Gads
	Deklarāciju skaits
	Izmaiņas pret iepriekšējo gadu

	2023
	39 083
	-

	2024
	42 438
	+3 355 (+8,6%)

	2025
	47 019
	+4 581 (+10,8%)



Izložu un azartspēļu organizētāji turpina veikt regulāras apmācības un ieviesuši apgūto zināšanu pēcpārbaužu kvalitātes pārbaudes.  
Sektora draudi
9. Sektora draudi.
Atbilstoši nacionālajam NILLTPF riska profilam azartspēļu sektors var tikt izmantots noziedzīgi iegūtu līdzekļu legalizācijai vai maskēšanai, izmantojot spēles dalības līdzekļu iegādi un iespējamu laimestu izmaksu. Īpaša uzmanība tiek pievērsta klientiem ar saikni ar paaugstināta riska jurisdikcijām. Būtiskākie draudi sektorā ir noziedzīgi nodarījumi nodokļu jomā, narkotisko vielu nelikumīga aprite un akcīzes preču nelikumīga aprite.
Ņemot vērā interaktīvo azartspēļu pieaugošo nozīmi nozarē, arvien būtiskāki kļūst arī kiberdrošības riski. Interaktīvo azartspēļu organizētāji ir atkarīgi no informācijas sistēmu nepārtrauktas darbības, datu pieejamības un drošības.
Galvenie identificētie riski ir:
· klientu identitātes viltošana;
· trešo personu maksāšanas līdzekļu izmantošana;
· neatļauta piekļuve klientu kontiem.
Vienlaikus organizētāji ievieš daudzpakāpju autentifikācijas risinājumus, klientu darbību uzraudzības mehānismus, automatizētus brīdinājumus un informācijas sistēmu drošības pasākumus, kas būtiski samazina minēto risku ietekmi.
Sektora riski 
10. Identificētie paņēmieni un tipoloģijas.
Pārskata periodā IAUI nav konstatējusi gadījumus, kas liecinātu par azartspēļu sektora izmantošanu noziedzīgi iegūtu līdzekļu legalizācijai. Vienlaikus, ņemot vērā sektora pakalpojumu raksturu un darbības modeli, pastāv potenciāli NILLTPF riski.
· Klātienes azartspēlēs skaidras naudas izmantošana rada risku, ka noziedzīgi iegūti līdzekļi var tikt ievadīti azartspēļu apritē un integrēti, izmantojot spēles dalības līdzekļu iegādi un iespējamu laimestu izmaksu. Šo risku mazina normatīvais regulējums, kas  paredz skaidrās naudas darījumu ierobežošanu (līdz 7200 EUR) azartspēļu un izložu organizēšanā, kā arī klientu darījumu 2000 EUR un vairāk identificēšanu un klientu izpēti;
· Pastāv risks, ka klienti var izmantot darījumu strukturēšanu, sadalot darījumus vairākās mazākās summās, lai izvairītos no noteiktajiem klienta izpētes vai darījumu uzraudzības sliekšņiem. Vienlaikus šī riska kontrolei Organizētāji ieviesuši mazināšanas pasākumus, tostarp aizdomīga darījuma pazīme – iemaksas tuvu izpētes slieksnim un klientu kartes, veikto klienta darījumu uzraudzībai; 
· Interaktīvajās azartspēlēs pastāv risks, ka azartspēļu konti var tikt izmantoti līdzekļu uzglabāšanai, veicot iemaksas spēlētāja kontā un noteiktu laiku turot līdzekļus tajā bez būtiskas spēles aktivitātes. Līdzīgs risks pastāv arī klātienes azartspēlēs gadījumos, kad klientam ir izsniegta lojalitātes karte, kurā var tikt uzglabāti līdzekļi. Vienlaikus šī riska ietekmi būtiski ierobežo organizētāju iekšējās kontroles sistēmās noteiktie mazināšanas pasākumi.  
Ņemot vērā iepriekš minētos riskus, azartspēļu sektorā identificējamas šādas tipoloģijas:
· Noziedzīgi iegūti līdzekļi tiek izmantoti spēles dalības līdzekļu iegādei, kam seko izmaksas laimesta formā, radot šķietamu līdzekļu legālu izcelsmi.
· Tiek veikta iemaksa azartspēļu kontā, pēc minimālas vai nebūtiskas piedalīšanās spēlē līdzekļi tiek izmaksāti atpakaļ uz maksāšanas kontu, iespējami sadalot izmaksas vairākos darījumos.
· Azartspēļu pakalpojumi var tikt izmantoti arī noziedzīgi iegūtu līdzekļu patēriņam, kad līdzekļi tiek izlietoti izklaides nolūkā kā dzīvesveida izdevumi.
11. Riska līmeņa novērtējums.
Pārskata periodā sektora NILLTPF riska līmeņa novērtējums ir vidējs – 5 balles. Salīdzinājumā ar iepriekšējo pārskata periodu, kurā riska līmenis tika vērtēts kā vidēji augsts – 7 balles, sektora riska līmenis ir samazinājies. Riska līmeņa samazinājumu pārskata periodā sekmējusi interaktīvo azartspēļu segmenta attīstība, kas nodrošina augstāku klientu identifikācijas kvalitāti, pilnīgāku darījumu izsekojamību un efektīvāku automatizētu uzraudzību. Vienlaikus sektors saglabā paaugstinātu ievainojamību klātienes segmentā, jo īpaši attiecībā uz skaidras naudas apriti un iespējamu darījumu strukturēšanu. 
Sagaidāms, ka turpmākajos gados interaktīvo azartspēļu segments turpinās palielināt savu īpatsvaru kopējos nozares ieņēmumos. Šī tendence var samazināt vairākus klātienes azartspēlēm raksturīgos riskus, vienlaikus palielinot tehnoloģisko un kiberdrošības risku nozīmi.

Turpmākā nozares attīstība, visticamāk, būs saistīta ar vēl plašāku automatizētas analītikas izmantošanu klientu uzvedības un darījumu monitorēšanā. Jau pašreiz sektorā tiek izmantoti automatizēti uzraudzības risinājumi, savukārt nākotnē prognozējama mākslīgā intelekta un citu analītikas tehnoloģiju plašāka izmantošana. Tas varētu uzlabot spēju identificēt sarežģītākas darījumu sakarības un netipisku klientu uzvedību. Vienlaikus automatizēta sistēma pati par sevi nenodrošina pilnīgu riska novēršanu, jo tās rezultāti ir atkarīgi no izmantotajiem kritērijiem, datu kvalitātes un organizētāja spējas atbilstoši reaģēt uz identificētajām riska pazīmēm.

Ņemot vērā esošās kontroles sistēmas un identificēto pārkāpumu raksturu, nav pamata prognozēt būtisku sektora NILLTPF riska pieaugumu tuvākajā periodā. Tomēr sektors saglabās vidēja riska statusu. 
12. Izložu un azartspēļu organizētāju NILLTPF risku mazinošu pasākumu priekšlikumi:
· ieviest obligātu klientu reģistrāciju azartspēļu organizēšanas vietās – spēļu zālēs, totalizatora un derību likmju pieņemšanas vietās un bingo zālēs;
· pilnveidot darījumu uzskaites sistēmu, nodrošinot darījumu sasisti ar konkrētu personu.
Ņemot vērā kiberdrošības risku pieaugošo nozīmi, organizētājiem būtu jāturpina pilnveidot klientu kontu aizsardzības mehānismus, daudzpakāpju autentifikāciju un neatļautas piekļuves kontroles. Īpaša uzmanība būtu pievēršama trešo personu maksāšanas līdzekļu izmantošanas novēršanai un klienta identitātes drošai pārbaudei.
Kopumā turpmākie risku mazināšanas pasākumi būtu vērsti uz diviem galvenajiem virzieniem – klātienes azartspēlēm raksturīgo skaidras naudas un daļējas anonimitātes risku turpmāku samazināšanu un interaktīvo azartspēļu vidē pieaugošo tehnoloģisko un kiberdrošības risku pārvaldību.


